SL Uradni list Evropske unije C 309/3

MNENJE KOMISIJE

z dne 27. novembra 2008

v skladu s členom 7 Direktive 98/37/ES Evropskega parlamenta in Sveta glede ukrepa prepovedi, ki so ga sprejeli madžarski organi v zvezi z električnim udarnim vrtalnikom znamke REDLINE MD-2007-140

(Besedilo velja za EGP)

(2008/C 309/02)

1. Uradno obvestilo madžarskih organov

Člen 2(1) Direktive 98/37/ES o približevanju zakonov držav članic o strojih določa, da države članice sprejmejo vse ustrezne ukrepe za zagotovitev, da se stroji, zajeti v Direktivi, lahko dajo v promet in začnejo uporabljati samo, če ne ogrožajo zdravja in varnosti ljudi, ter, kadar je primerno, domačih živali ali premoženja, če so pravilno nameščeni in vzdrževani ter se uporabljajo za predvideni namen.

Člen 7(1) Direktive določa, da država članica ob ugotovitvi, da stroji z oznako „CE“, ki se uporabljajo v skladu s predvidenim namenom, lahko ogrozijo varnost ljudi in domačih živali ali premoženja, sprejme vse ustrezne ukrepe za umik takih strojev iz prometa, prepoved njihovega dajanja v promet, začetek uporabe ali uporabo ali za omejitev njihovega prostega pretoka. Država članica takoj obvesti Komisijo o vsakem takem ukrepu in navede razlog za svojo odločitev.

Madžarski organi so 23. julija 2007 obvestili Evropsko komisijo o ukrepu prepovedi, sprejetem v zvezi z dajanjem v promet električnega prenosnega udarnega ročnega vrtalnika znamke REDLINE, tipa RL/ID0955-910. Proizvajalec stroja je družba Yongkang Zhengda Industrial Co. Ltd, Gushan Town, Yongkang, Zhejiang, 321307, Kitajska, distribuira pa ga družba Baumann Hungary Kft., H-1162 Budimpešta, János utca 118.

Dokumentacija, poslana Evropski komisiji, je vsebovala naslednje dokumente:

— certifikat št. 04SHW2481-01 z dne 15. decembra 2004, ki ga je izdala družba Intertek Deutschland GmbH za udarni vrtalnik tipa Z1JE-KZ2-16B in s tem odobrila oznako „GS“ za udarni vrtalnik,

— certifikat št. JSH0411181 z dne 1. decembra 2004 in certifikat št. 432960 z dne 15. decembra 2004, ki ju je izdala družba Intertek ETL SEMKO, Šanghaj, za isti tip udarnega vrtalnika Z1JE-KZ2-16B,

— izjavo družbe Yongkang Zhengda Industrial Co. z dne 18. junija 2006 o enakovrednosti udarnega vrtalnika tipa Z1JE-KZ2-16B in tipa RL/ID0955-910, za katerega velja madžarski ukrep,

— ES-izjavo o skladnosti z dne 11. avgusta 2006, ki jo je pripravila družba Baumann Hungary Kft. v zvezi s certifikatom št. JSH0411181.

V skladu s členom 7(2) Direktive se po posvetovanju z zadevnima strankama od Komisije zahteva, da odloči, ali je takšen ukrep upravičen ali ne. Če Komisija ugotovi, da je ukrep upravičen, obvesti države članice, da lahko sprejmejo vse ustrezne ukrepe v zvezi z zadevnim strojem v skladu s svojimi obveznostmi iz člena 2(1).

2. Razlogi, ki so jih navedli madžarski organi

Ukrep, ki so ga sprejeli madžarski organi, izhaja iz neskladnosti udarnega vrtalnika z naslednjimi bistvenimi zdravstvenimi in varnostnimi zahtevami iz Priloge I k Direktivi 98/37/ES (s sklicevanjem na specifikacije usklajenih evropskih standardov EN 60745-1:2003 „Električna ročna orodja – Varnost – 1. del: Splošne zahteve“ in EN 60745-2-1:2003 „Električna ročna orodja – Varnost – 2-1. del: Posebne zahteve za vrtalnike in udarne vrtalnike“):

1.5.1 Električno napajanje in 1.5.6 – Tveganje požara

Izdelek predstavlja požarno tveganje zaradi nepritrjenih notranjih žic, kar bi lahko povzročilo kratek stik.

1.5.6 Tveganje požara

Med toplotnim preskušanjem se je stroj vnel, pojavili so se dim in plameni, nato pa se je stroj ustavil.

3. Mnenje Komisije

Komisija je 15. novembra 2007 pisala družbi Baumann Hungary Kft., ki je podpisala ES-izjavo o skladnosti, in jo pozvala, naj sporoči svoje pripombe glede ukrepa, ki so ga sprejeli madžarski organi.

Komisija je 15. novembra 2007 pisala tudi družbama Intertek ETL SEMKO, Šanghaj in Intertek Deutschland Gmbh, ki sta izdali certifikata o skladnosti za udarni vrtalnik tipa Z1JE-KZ2-16B, ki naj bi bil enakovreden udarnemu vrtalniku tipa RL/ID0955-910, za katerega velja madžarski ukrep.

Do danes ni prejela nobenega odgovora.

Glede na razpoložljivo dokumentacijo Komisija meni, da so madžarski organi dokazali, da stroj, za katerega velja ukrep prepovedi, ni v skladu z zgoraj navedenimi bistvenimi zdravstvenimi in varnostnimi zahtevami. Te neskladnosti povzročajo resno tveganje za osebe, ki zadevni stroj uporabljajo.

Zato Komisija po izvedbi predpisanega postopka meni, da je ukrep, ki so ga sprejeli madžarski organi, utemeljen.